# வீர் சாங்வி

| வீர் சாங்வி Vir Sanghvi |
| --- |
| பிறப்பு | 5 சூலை 1956 (1956-07-05) இலண்டன், இங்கிலாந்து |
| பணி | பத்திரிகையாளர், எழுத்தாளர் |
| வாழ்க்கைத் துணை | மாளவிகா சங்வி (விவாகரத்து) சீமா கோசுவாமி |
| பிள்ளைகள் | 1 |
| வலைத்தளம் |
|  |

**வீர் சாங்வி** (*Vir Sanghvi*) இந்தியாவைச் சேர்ந்த அச்சு மற்றும் தொலைக்காட்சி பத்திரிகையாளர் ஆவார். எழுத்தாளர், கட்டுரையாளர் மற்றும் நிகழ்ச்சி தொகுப்பாளர் என்று பன்முகங்களுடன் இயங்கினார். தேசிய ஒருங்கிணைப்பு மன்றம் உட்பட பல தொழில்முறை, கல்வி மற்றும் அரசு அமைப்புகளில் உறுப்பினராக இருந்துள்ளார். தற்போது, பொழுதுபோக்கு தொலைக்காட்சி அலைவரிசைகளில் உள்ளடக்கத்தை ஒழுங்குபடுத்தும் ஓர் அமைப்பான ஒளிபரப்பு உள்ளடக்க புகார் மன்றம் மற்றும் ஈசிடினர் நிறுவனத்தில் இணை நிறுவனர்/முன்னணி உணவு விமர்சகர் எனவும் உறுப்பினராக உள்ளார். இந்துத்துவ சித்தாந்தத்தை எதிர்ப்பவராகவும் அறியப்படுகிறார்.

## ஆரம்பகால வாழ்க்கை மற்றும் கல்வி

வீர் சாங்வி 1956 ஆம் ஆண்டு சூலை மாதம் 5 ஆம் தேதியன்று இலண்டனில் ஒரு குசத்தி சமண குடும்பத்தில் இரமேசு மற்றும் விமூ சாங்வி ஆகியோருக்கு மகனாகப் பிறந்தார். இவரது தந்தை முன்னாள் பொதுவுடைமை வழக்கறிஞராக இருந்து தொழிலதிபராக மாறியவர். அவர் இராச்கோட்டில் ஒரு நடுத்தர வர்க்க குடும்பத்தைச் சேர்ந்தவர், அதே நேரத்தில் அவரது தாயார் ஒரு தொழில்துறை உளவியலாளராக இருந்தார். அவர் அகமதாபாத்தில் இருந்து சரபாய் குடும்பத்துடன் ஒப்பிடக்கூடிய ஒரு பணக்கார நெசவு ஆலை உரிமையாளர் குடும்பத்தைச் சேர்ந்தவர்.

சாங்வி மும்பை மற்றும் இலண்டனில் வளர்ந்தார், அச்மீரின் மாயோ கல்லூரி மற்றும் இலண்டனின் மில் இல் பள்ளி ஆகியவற்றில் கல்வி பயின்றார். பிரசெனோசு கல்லூரியில் அரசியல், தத்துவம் மற்றும் பொருளாதாரம் ஆகியவற்றைப் படித்தார், ஆக்சுபோர்டில் உள்ள இன்லாக்சு உதவித்தொகை பெற்றார் என்றும் அறியப்படுகிறது.

உரூடு புட்டு, இந்தியா-தன் அண்டு நௌ, மென் ஆஃப் சிடீல் என்பவை இவர் வெளியிட்ட நூல்களில் அடங்கும். மேலும், மறைந்த மாதவராவ் சிந்தியாவின் வாழ்க்கை வரலாற்றையும் இவர் எழுதியுள்ளார்; இந்நூல் 2009-ஆம் ஆண்டில் சோனியா காந்தியால் வெளியிடப்பட்டது..

## தனிப்பட்ட வாழ்க்கை

வீர் எழுத்தாளர் மாளவிகா சாங்வியை மணந்தார். இவர்களுக்கு இராச் சாங்வி என்ற மகன் இருந்தார். பின்னர் இவர் மாளவிகாவை விவாகரத்து செய்து சீமா கோசுவாமியை மணந்தார்.

## சர்ச்சை

2010 ஆம் ஆண்டில், சாங்வி நீரா ராடியா நாடாக்களுடன் இணைக்கப்பட்டார். "உங்களுக்கு என்ன மாதிரியான கதை வேண்டும்?" என்று சாங்வி கேட்கும் ஒலி நாடாக்களில், ராடியா தனது 'டைம் ஃபார் சில எக்சுபிரன்சி' என்ற கட்டுரையில் சாங்வியின் "கவுண்டர்பாயிண்ட்டு" என்ற கட்டுரையின் கீழ் சில புள்ளிகளை பரிந்துரைத்ததாக குற்றம் சாட்டப்பட்டுள்ளது. அனைத்து குற்றச்சாட்டுகளையும் மறுத்த சாங்வி, வாசகர்கள் தங்கள் சொந்த தீர்ப்பை வழங்குவதற்காக அந்தக் கட்டுரையை தனது இணையதளத்தில் பதிவேற்றினார். 2010 ஆம் ஆண்டு நவம்பர் மாதம் 27 ஆம் தேதியன்று சாங்வி இந்துசுத்தான் டைம்சில் ஒரு விரிவான அறிக்கையை வெளியிட்டார், அதில் தனது பங்கை தெளிவுபடுத்தினார். மேலும் ஒலி நாடாக்கள் திருத்தப்படுவதற்கான வாய்ப்பையும் சுட்டிக் காட்டினார். அதிக ஆர்வம் இருந்ததால், சாங்வி தனது வாராந்திர கட்டுரையான "கவுண்டர்பாயிண்ட்டு" என்ற கட்டுரையை தற்காலிகமாக நிறுத்தி வைத்தார்.

2012 ஆம் ஆண்டு சனவரி மாதத்தில் ஊடக அமைப்புகளால் ஒளிபரப்பப்பட்ட ராடியா நாடாக்கள் சிதைக்கப்பட்டதாகவும், அதன் கசிவுக்கு அரசு நிறுவனங்கள் பொறுப்பல்ல என்றும் மத்திய அரசு உச்ச நீதிமன்றத்தில் தெரிவித்தது.

## உணவு விமர்சகர் மற்றும் பத்திரிகையாளர்

வீர் சாங்வி இந்துசுத்தான் டைம்சு பிரஞ்சு இதழில் உரூட் ஃபுட்டு என்ற கட்டுரையை எழுதுகிறார். இந்திய சமையல் அறக்கட்டளையின் "சிறந்த உணவு விமர்சகர்" விருதையும் பெற்ற வீர், டிசுகவரி டிராவல் லிவிங் சேனலில் "எ மேட்டர் ஆஃப் டேசுட்டு" மற்றும் "வீர் சாங்வியின் ஆசிய நாட்குறிப்பு" ஆகிய தொலைக்காட்சி நிகழ்ச்சிகளை உருவாக்கி தொகுத்து வழங்குகிறார். புட்டிசுத்தான் என்ற தொலைக்காட்சி சமையல் போட்டியின் முன்னணி நடுவராகவும் இருந்தார். நிகழ்நேர உணவக முன்பதிவு தளமான ஈசிடின்னரின் இணை நிறுவனர் மற்றும் முன்னணி விமர்சகர் ஆவார்.

## மேற்கோள்கள்

## வெளி இணைப்புகள்

* வீர் சாங்வியின் வலைத்தளம்